Stor politiaktion: 5 personer sigtet for 3F-hackerangreb

OPDATERET: Københavns Politi har ransaget en række lokaliteter og sigtet fem personer for hackerangrebet på fagforeningen 3F's hjemmeside i juli.

Københavns Politi bekræfter, at man har ransaget en række lokaliteter og sigtet fem personer i sagen om hackerangrebet på 3F’s hjemmeside i juli. Københavns Politi oplyser over for Version2, at politiaktionen er foretaget mandag kl. 23.15 hos personer på Sjælland og i Jylland.

»Efterforskerne er i gang med at få overblik over en større mængde computerudstyr,« siger Lars Borg, pressemedarbejder fra Københavns Politi, til Version2.

På baggrund af computermaterialet vil Lederen af tyveri- og røverigruppen i Københavns Politi, Tomas Juhl, ikke afvise, at der kan komme flere sigtelser, når politiet får gravet sig gennem den beslaglagte udstyr.

»Jeg vil vurdere, at der sagtens kan komme flere sigtelser i sagen,« siger Tomas Juhl til Version2.

Skulle nogle af de sigtede blive dømt, er strafferammen op til seks års fængsel, fordi 3F’s hjemmeside også har med dagpengemodtagere at gøre på hjemmesiden. Derfor skærpes straffen i forhold til de normale to års fængsel.

Hackerangrebet mod 3F den 20. juli er tidligere blevet kædet sammen med den internationale hackergruppe Anonymous. Angrebet blev sat i værk efter konflikten mellem fagforeningen og Restaurant Vejlegården.

Konkret har en dansk hacker med dæknavnet Elan0r, der hævder at have tilknytning til gruppen, taget ansvaret for angrebet, men sektionsleder Bent Baltzer Sørensen fra Station City vil ikke uddybe, hvilken tilknytning de sigtede har.

»Jeg kan bekræfte, at vi har foretaget en større aktion, men jeg har ingen kommentar om tilknytningen til Anonymous,« siger Bent Baltzer Sørensen til Version2.

It-konsulent fra Vejle hængt ud

Som Version2 tidligere har kunnet fortælle, var den 29-årige it-konsulent fra Vejle Rico Raja ellers blevet hængt ud på den offentlige hjemmeside Pastebin.com for angrebet. Her kunne alle og enhver læse om Rico Rajas private forbindelse til både Anonymous og hackerangrebet. Denne påstand blev dog hverken bekræftet af Rico Raja eller af politiet selv, da it-folk fra politiet foretog en ransagning af vejlenserens hjem for halvanden måned siden.

Det var en overflod af forespørgsler, også kaldet et DDoS-angreb, der midt på sommeren fik fagforeningens hjemmeside til at gå ned.

Version2 følger op på sagen.

Opdateret, 5. september, 11:19: Politiet har ændret antallet af sigtede til fem personer.

Opdateret 16:21: Politiaktionen er foretaget mandag aften kl. 23.15

Opdateret 15.56: Det har tidligere fremgået af artiklen, at otte personer var sigtet. Københavns Politi oplyser, at det korrekte tal er seks.